**Előterjesztés**

**Körmend Város Önkormányzat 2016. június 27-i Képviselő-testületi ülésére**

Tárgy: Döntés változtatási tilalom bevezetéséről

*Tisztelt Képviselő-testület!*

Városunk településrendezési eszközeinek felülvizsgálata folyamatban van.

A szabályozás elfogadásáig egy, a természetközeli területekkel határos fejlesztési területet illetően változtatási tilalom bevezetése javasolt. A 04/18 helyrajzi számú, valamint a 3546/2 helyrajzi számú területtel kapcsolatban a természetvédelmi szempontok érvényesítése érdekében a környezetvédelmi és természetvédelmi hatóság már korábban, a Rába-parti szabályozási terv készítése kapcsán is véleményezte, hogy nem támogatja további lakóterület fejlesztések végrehajtását a Kauz-réten, hivatkozva a területen nagy számban fellelhető, védett növény- és állati élőhelyekre. A korábbi eljárásban az államigazgatási szerv türelmét kérve, a közelgő átfogó felülvizsgálat feladatául jelöltük meg a konfliktus rendezését annak érdekében, hogy a természetvédelmi szempontból semleges területek szabályozási folyamata sikeresen lezárulhasson. Az érintett szervek, elfogadva az Önkormányzat kérését, nem gördítettek akadályt a korábbi rendeletalkotás elé.

Fentiek alapján, kérem, hogy legkésőbb a Város új rendezési tervének hatályba lépéséig ezen területekre az épített környezet alakításáról és védelméről szóló 1997. évi LXXVIII. törvény 20.§-a alapján változtatási tilalmat rendeljen el a Tisztelt Képviselő-testület. A készülő rendeletalkotás során a kötelező egyeztetési eljárások révén már konkrét megoldási javaslat dolgozható ki, amely rendezni fogja a terület jövőképét, figyelembe véve az érintett államigazgatási szervek és az egyeztetésben résztvevő további partnerek véleményét is.

Kérem a Tisztelt Képviselő-testületet, hogy a határozati javaslatot megvitatni szíveskedjen.

**Határozati javaslat**

Körmend Város Önkormányzata Képviselő-testülete úgy dönt, hogy a 04/18 és a 3546/2 hrsz területre vonatkozóan változtatási tilalom bevezetését írja elő, amely döntése visszavonásig, ennek hiányában a teljes és átfogó felülvizsgálat alatt lévő településrendezési eszközeinek (szerkezeti és szabályozási tervek) hatályba lépéséig érvényes.

Felelős: jegyző

**Határidő:** folyamatos

Körmend, 2016. június 14.

**Bebes István**

**polgármester**